Uit die Duits vertaal deur H.J. Mandelbrote
Hier volg die tweede deel van die eerste volume van "Beschreibung des Vorgebirges der Guten Hoffnung" (Hoofstukke X-XIX) gepubliseer deur O.F. Mentzel in 1785.
Otto Frederick Mentzel, die seun van 'n mediese dokter, is in 1710 in Berlyn gebore. Hy ontvang 'n goeie skoolopleiding en dien as jong man in die Pruisiese weermag. As soldaat reis hy na die Kaap, al is sy opvoeding aansienlik beter as die gemiddelde soldaat in diens van die Verenigde Oos-Indiese Kompanjie. Ons is nie seker waarom so 'n wel-opgevoede jong man sou aansluit by die Kompanjie nie. Dalk was dit bloot die belofte van die eksotiese Ooste wat Mentzel bekoor het.
Hy gaan in 1732 of 1733 aan wal in die Kaap. By sy eerste ontmoeting met kaptein Allemann, bevelvoerder van die militêre magte, vertel Mentzel aan sy lesers dat hy behoeftig is. Allemann tree as sy beskermheer op toe hy hoor dat hierdie nederige soldaat ook van Pruisiese herkoms is. Mentzel word aangestel as 'n leermeester vir Allemann se kinders. Dis blykbaar maklik vir Mentzel te wees om vriende te maak: hy is goed opgevoed en kom ander geredelik tegemoet, terwyl sy skryfwerk daarop dui dat hy 'n goeie storieverteller is. Sy vertrek van die Kaap aan die begin van 1741 was per abuis. Hy het aan boord van 'n skip gegaan wat in Tafelbaai geanker was om briewe aan sy familie in Nederland en sy vriende in Duitsland af te lewer. Weens 'n misverstand kon hy nie afklim voor die skip seil nie, dus was hy op pad Europa toe. Mentzel het nie weer terug gekeer Kaap toe na sy onbeplande vertrek nie.
"De Visch", VOC skip – 1740 (Nasionale Biblioteek)
Die tweede aflewering van Mentzel se verhale oor die lewe in die Kaap dek 'n wye verskeidenheid aspekte, van die inkomstes wat tot die Kaapse regering se beskikking is, tot die daaglikse lewe van die burgers, publieke veilings en hoe slawe hanteer is. Hy verduidelik in detail hoe permitte vir die verkoop van Kaapse wyn en brandewyn asook die voorsiening van vleis en ander noodsaaklike artikels op veilings aan die regering verkoop is. Hy beskryf verder die sosiale lewe van die verskillende klasse – van die formele bankette van die hoër klasse tot die dans-en-drink partytjies wat deur die gewone burgers gereël is. Mentzel gesels met en ontmoet mense uit alle lae van die bevolking aan die Kaap: boere, burgers en amptenare, laer sowel as hoër klasse. Sy geaardheid is van so 'n aard dat hy maklik vriende maak. In sy kommentaar oor die manier waarop slawe hanteer word, beskryf hy in detail hoe straf toegedien word en hoe teregstellings plaasvind.